Grozītā vienotā dokumenta publikācija, ko pēc maznozīmīga grozījuma apstiprināšanas veic saskaņā ar Regulas (ES) Nr. 1151/2012 53. panta 2. punkta otro daļu

(2020/C 347/13)

Eiropas Komisija ir apstiprinājusi šo maznozīmīgo grozījumu saskaņā ar Komisijas Deleģētās regulas (ES) Nr. 664/2014 (1) 6. panta 2. punkta trešo daļu.

Ar šā maznozīmīgā grozījuma apstiprināšanas pieteikumu var iepazīties Komisijas datubāzē eAmbrosia.

VIENOTS DOKUMENTS

“QUESO LOS BEYOS”

ES Nr.: PGI-ES-00806-AM01 – 31.5.2019

ACVN ( ) AĢIN (X)

1. Nosaukums

“Queso Los Beyos”

2. Dalībvalsts vai Trešā Valsts

Spānija

3. Lauksaimniecības produkta vai pārtikas produkta apraksts

3.1. Produkta veids

1.3. grupa. Siers

3.2. Apraksts par produktu, uz kuru attiecas 1. punktā minētais nosaukums

Aizsargātu ģeogrāfiskās izcelsmes norādi “Queso Los Beyos” attiecina uz sieru, kas ražots no svaiga vai pasterizēta govs, aitas vai kazas piena, kuri netiek maisīti kopā. Pienu sarecina ar pienskābes baktēriju kultūrām. Sieru nogatavina vismaz 15 dienas vai – ja tas ražots no svaigpiena – 60 dienas, un tam jāatbilst visām produkta specifikācijas prasībām un šeit sniegtajam raksturojumam.

Fizikālās īpašības

Forma: cilindriska, ar plakaniem vai viegli ieliektiem sāniem.

Lielums: augstums – 3–9 cm, diametrs – 7–11 cm, pielaide – ± 0,5 cm (gan augstumam, gan diametram).

Masa: 250–500 g, pielaide – ± 5 %.

Ķīmiskās īpašības

Sausnas saturs: vismaz 50 %

Tauku saturs sausnā: vismaz 45 %

Olbaltumvielu saturs sausnā: vismaz 30 %

Organoleptiskās īpašības

Plāna, cieta miza, kuras krāsa ir no krēmdzeltenas vai blāvi dzeltenas līdz gaiši brūnai atkarībā no tā, kādas sugas dzīvnieku piens izmantots – attiecīgi govs, kazas vai aitas.

Mīkstums ciets līdz pusciets, slēgts, bez fermentācijas radīta acojuma, maz mehānisku caurumu, griežot – irdens vai drupans. No kazas piena gatavotais siers ir balts vai ziloņkaula krāsā, bet no aitas vai govs piena ražotais – blāvi dzeltens.

Konsistence ir stingra, elastīguma vai nu nav nemaz, vai tas ir ļoti neliels un irdenums ir vidējs vai augsts.

No govs piena ražotajam sieram ir viegla smarža un aromāts, no aitas un kazas piena ražotajam sieram ir intensīvāka smarža un aromāts, kas mazliet atgādina tās sugas dzīvniekus, no kuriem piens iegūts.

Maiga garša, kas ir intensīvāka aitas sieram, ar attiecīgās sugas dzīvniekiem raksturīgu smaržas niansi aitas un kazas sieram. Siers nav sevišķi sāļš un ir viegli skābens, ar patīkamu un līdzsvarotu garšu, govs piena sieram ir svaigpienu atgādinoša pēcgarša, kas aitas un kazas sieram ir vēl intensīvāka un paliekošāka.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Govs, aitas vai kazas piens, pienskābes fermenti, kalcija hlorīds, himozīns un sāls. Tās ir sastāvdaļas, kas šā siera ražošanā izmantotas tradicionāli, un tās izmanto joprojām.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Siera izgatavošana un nogatavināšana notiek noteiktajā ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

–

3.6. Ar reģistrēto nosaukumu apzīmētā produkta marķēšanas īpašie noteikumi

Sieram, kas atbilst ar AĢIN apzīmētu produktu tirdzniecības prasībām, jābūt marķētam turpat sierotavā, kurā siers ražots un nogatavināts, turklāt līdzās katra siera ražotāja paša marķējumam (tirdzniecības etiķetei) jābūt redzamai numurētai etiķetei, kas garantē produkta identitāti. Uz numurētās etiķetes jābūt norādei Indicación Geográfica Protegida un “Queso Los Beyos”, kā arī AĢIN logotipam. Uz tirdzniecības etiķetes ar lielajiem burtiem jānorāda tā dzīvnieka suga, kura piens izmantots siera ražošanai, kā arī siera ražotāja vārds vai nosaukums un adrese; šīs prasības mērķis ir novērst patērētāja maldināšanas iespēju.

Logotipa (kam ir trīs dažādas krāsu versijas) minimālais lielums ir 1 cm.

4. Ģeogrāfiskā apgabala īsa definīcija

Ar AĢIN “Queso Los Beyos” apzīmētā siera izgatavošanas un nogatavināšanas ģeogrāfisko apgabalu veido Oseja de Sajambre, Amieva un Ponga pašvaldību teritorija; Oseja de Sajambre administratīvi ietilpst Kastīlijā un Leonā, savukārt Ponga un Amieva ietilpst Astūrijas firstistē.

5. Saikne ar ģeogrāfisko apgabalu

5.1. Ģeogrāfiskā apgabala specifika

Ģeogrāfisko apgabalu no visām pusēm dabiski norobežo vairākas kalnu grēdas: no dienvidiem – Kantabrijas kalnu grēda, no austrumiem – Picos de Europa masīva rietumu pakāje, no ziemeļiem – Fontecha kalnu grēda un no rietumiem – Ponga kalni. Šie kalni ir bijuši iemesls transporta attīstības problēmām apgabalā, jo bijis nepieciešams šķērsot augstas un grūti sasniedzamas kalnu pārejas.

Tomēr, lai gan nelīdzenais reljefs rada grūtības, pašā apgabalā dažādi ceļi un takas ir veicinājuši saites starp ciemiem un ļāvuši piekļūt kopīgajiem ganāmpulkiem, izveidojot vienotu apgabalu ar līdzīgiem paradumiem, kura teritoriālajai bāzei ir kopīgas iezīmes, neatkarīgi no administratīvajām robežām.

Aptuveni trešdaļu zemes platības aizņem ganības, kuras var izmantot gada lielāko daļu.

Ainaviskajā ziņā visās trijās pašvaldībās reljefs kopumā ir dažāds atkarībā no augstuma virs jūras līmeņa: pirmkārt, lielā augstumā ir nelīdzenas akmeņainas virsotnes, kuru pakājē starp klintīm ir kalnu ganības (kalnu pārejas), otrkārt, vidējā augstumā ir meži, kuros iesniedzas zaļu ganību joslas, treškārt, zemā augstumā ir siena pļavas ar koku skupsnām.

Apgabala reljefam neapšaubāmi ir bijusi būtiska loma šīs neatkārtojamās siera šķirnes attīstībā, jo sakarā ar vietējo iedzīvotāju dzīvesveidu, kam nav daudz alternatīvu, tiek izmantoti piena pārpalikumi. Jau minētās lielās grūtības, kas jāpārvar transporta attīstībai, un salīdzinoši labie iekšējie sakari starp noteiktā apgabala pašvaldībām veicināja ciešas attiecības starp vietējiem iedzīvotājiem, kuri katru gadu noteiktu laiku kopā ar saviem ganāmpulkiem dzīvoja kalnu pārejās, dalot gan fizisko telpu, gan dzīvesveidu; tas ļāva labāk izmantot pieejamos resursus līdzīgā veidā un tādējādi radīt “Queso Los Beyos”.

Arī augšņu īpašības veicinājušas to, ka ražošanas sistēmas un ganāmpulku turēšanas pamatā tradicionāli ir (ekstensīva) izteikti sezonāla mežaino platību noganīšana atkarībā no ganību augstuma un veida. Jauktās piena un gaļas lopkopības sistēma ļauj iegūt divu galveno veidu produkciju – jaunus katras sugas dzīvnieku metienus un sieru no pārpalikušā piena pēc zīdāmo mazuļu atšķiršanas.

Vēsturiski pat vienā pašvaldībā bijušas vērojamas ganāmpulku sastāva īpatnības atkarībā no reljefa, kas bijis piemērotāks vienai vai otrai sugai; tāpēc ganiem bija govju, aitu vai kazu ganāmpulki, bet tikai retos gadījumos tie bija jaukti, līdz ar to siers tika ražots no aitas, kazas vai govs piena, bet retāk no visiem trim kopā. Tas bija viens no galvenajiem faktoriem šā veida siera tapšanā.

Izšķirīga ietekme uz siera īpatnībām bijusi teritorijas specifikai, bet galaproduktu ietekmējušas arī siera izgatavošanas metodes, ko atbilstoši teritorijas specifikai piekopuši vietējie šo ciemu iedzīvotāji.

5.2. Produkta specifika

Uz šā produkta specifiku uzreiz norāda tā ārējais izskats, kas ir pilnīgi atšķirīgs no visa cita noteiktajā apgabalā ražotā siera izskata. “Queso Los Beyos” var atpazīt ar to, ka tas ir mazs ritulis, kura augstums ir nedaudz mazāks par tā diametru. Mazais lielums nav nejaušība: tāds izmērs ļauj sieram straujāk atsūkaloties un nožūt. Tas ir svarīgs faktors, jo lielāko daļu sūkalu vienmēr notecina veidošanas laikā; šajā posmā siera masa gravitācijas iespaidā atsūkalojas un pašas svars to saspiež (pašpresēšanās). Tā ir metode, ar ko vēl aizvien iegūst masas īpašo konsistenci un izskatu. Masas galvenās īpašības – slēgta un griežot irdena vai drupana – ir tās, kas šo produktu padara unikālu. No govs piena izgatavotā siera garša ir vieglāka, bet no aitas vai kazas piena gatavotajam sieram tā ir dažādā pakāpē intensīvāka un atgādina attiecīgās sugas dzīvnieku pienu, un siera izgatavošanas process visus tos dara nedaudz skābenus, jo īpaši sarecināšana ar pienskābajām baktērijām, kas neļauj garšai kļūt pārāk spēcīgai.

Šā siera tradicionālo izgatavošanu no govs, kazas vai aitas piena apliecina vairāki teksti, piemēram, Los quesos artesanales de Asturias (1985) lasāms, ka “Queso Los Beyos” var būt izgatavots no govs, aitas vai kazas piena, bet vietējās tradīcijas nosaka, ka dažādu sugu dzīvnieku pienu nejauc kopā. José A. Fidalgo Sánchez grāmatā Asturias, parada y fonda (1988) teikts līdzīgi, un līdzīgi izsakās Enric Canut un pārējie grāmatas Quesos (1992) autori; grāmatā Manual de quesos, queseros y quesómanos tas pats autors atkārto, ka “to ražo no govs, aitas vai kazas pilnpiena, taču nejauc kopā”.

5.3. Saikne starp ģeogrāfisko apgabalu un produkta reputāciju vai citām īpašībām

Siers savu nosaukumu ieguvis no Los Beyos aizas, ko Sella upe izgrauzusi kaļķakmenī un kas iet caur to pašvaldību teritoriju, kuras veido noteikto apgabalu, un tas tradicionāli bauda lielu prestižu, pateicoties savai izcelsmes vietai.

Galvenā saikne starp ģeogrāfisko apgabalu un sieru ir tā reputācija. Tam ir daudz pierādījumu. Miñano vārdnīcā (1827) ir tieša norāde uz siera kvalitāti, lai gan jau pirms tam uz to bijušas bibliogrāfiskas atsauces darbā Catastro del Marqués de La Ensenada (1752) un šā apgabala pašvaldību vietējos likumos, pirmās – 1779. gadā. Vēlāk daudzās grāmatās un tekstos siers ir pieminēts vai tas kļuvis par galveno tēlu, pat par “dārgakmeni no austrumiem” vai “aizu dēlu”, kā to nosauc Juan Gabriel Pallarés savā Guía de Productos de la Tierra (1998).

Šā siera prestižu pierāda daudzās grāmatas par gastronomiju, kurās tas aprakstīts: Guia del buen comer español (1929), kas slavē “siera lielisko garšu”, Lecciones de cocina regional (1962), kurā šim sieram tiek piedēvēta “ļoti laba garša”, Comer en Asturias (1980), kurā to piemin starp nozīmīgākajiem Astūrijas sieriem (“Astūrijā ražo vismaz piecus sierus”); līdzīgi par to atsaucas Cocina Practica de los quesos de España (1983). Tas ir minēts arī El Gran Libro de la Cocina Asturiana (1986), kur tas nosaukts par raksturīgu Los Beyos aizas produktu.

Kaut sākotnēji šis siers bija siers ģimenes patēriņam vai rentes maksai, vēlāk tas, lai gan ierobežotā mērā, kļuva par dāvanu, maksājumu vai apmaiņas objektu, turklāt deva iespēju piena pārpalikumus padarīt par tiešu ienākumu avotu. Sākotnēji darījumi aprobežojās tikai ar vietējo tirdzniecību, bet vēlāk izplatījās tālāk un nostabilizējās kaimiņu pašvaldību (piemēram, Cangas de Onís) tirgos. Daži uzskata, ka tieši šajā tirgū siers ieguva savu nosaukumu, jo tas nāca no Los Beyos aizas.

Šajā pašā pašvaldībā siers piedalījās Picos de Europa sieru konkursā un izstādē, kuras pirmsākumi datēti ar 1942. gada rudens gadatirgu. Pašvaldībā ir ziņas par dalību šajā konkursā, kurā tas ar citu veidu vietējiem sieriem sacentās par augstāko pozīciju.

“Queso Los Beyos” ir arī savs konkurss. Astūrijas laikraksts La Nueva España1984. gada 10. decembrī ziņoja, ka “kopš vakardienas Pongā ir savs Los Beyos siera konkurss”. Citos tā paša gada preses izdevumos lasāms, ka “Los Beyos siers stimulē ekonomiku” un “Los Beyos siers kļūst arvien populārāks”. La Voz de Asturias2004. gada 28. maijā izsludināja pirmās Los Beyos siera gastronomijas dienas, kuras bija ieplānotas tā, lai sakristu ar šā siera XXI konkursu. Arī Amieva pašvaldība kopš 1992. gada rīko līdzīgu konkursu. Pašvaldībās var atrast informāciju par dalībniekiem, žūrijas locekļiem, balvām un uzvarētājiem.

Mūsdienās šajos konkursos piedalās siera ražotāji no visām trim apgabala pašvaldībām, un tiem ir daudz apmeklētāju.

Atsauce uz specifikācijas publikāciju

(regulas 6. panta 1. punkta otrā daļa)

https://www.mapa.gob.es/es/alimentacion/temas/calidad-diferenciada/pliegoquesolosbeyosversion62020_tcm30-539927.pdf

(1) OV L 179, 19.6.2014, 17. lpp.